**MEGÁLLAPODÁS**

**LÉTESÍTMÉNYEK ÜZEMELTETÉSÉRŐL**

amely létrejött egyrészről

**Telki Község Önkormányzata**

**Székhely:** 2089 Telki, Petőfi Sándor utca 1.

**Adószám:**  15734862-2-13

**Képviseli:** Deltai Károly polgármester

a továbbiakban: Önkormányzat

másrészről

**Kodolányi János Közösségi Ház és Könyvtár**

**Székhely:** 2089 Telki, Petőfi u. 2-4.

**Adószám:** 15840974-1-13

**Képviseli:** Berényi Ildikó

a továbbiakban: Üzemeltető, együttes említésük esetén Felek között, alulírott napon és helyen az alábbiak szerint:

***PREAMBULUM***

Felek rögzítik, hogy Önkormányzat tulajdonában állnak az alábbi, Telkiben található sportlétesítmények:

1. Pipacsvirág Általános Iskola előtti téren található műfüves sportpálya (a továbbiakban: műfüves sportpálya)

2. Pipacsvirág Általános Iskola udvarán található aszfalt burkolatú sportpálya (a továbbiakban: burkolt sportpálya)

3. Pipacsvirág Általános Iskola tornaterme, a hozzá tartozó öltözőkkel és kiszolgáló helyiségekkel (a továbbiakban: tornaterem)

4. Telki Sportcsarnok (a továbbiakban: sportcsarnok)

Felek rögzítik, hogy a Sportcsarnok és a műfüves sportpálya a Magyar Labdarúgó Szövetséggel együttműködésben, TAO forrásból valósult meg, az épület használatára az 1996. évi LXXXI. törvény (TAO tv) rendlelkezései, valamint az Önkormányzat és az MLSZ közötti megállapodások az irányadók.

Felek rögzítik, hogy a tornaterem és a burkolt sportpálya az Érdi Tankerület vagyonkezelésében áll, melyre vonatkozóan az Önkormányzat használati megállapodást kötött.

Telki Önkormányzat Képviselő Testülete 45/2020.(VI.30.) önkormányzati határozatával döntött arról, hogy a fentiekben nevesített önkormányzati tulajdonú sportlétesítmények üzemeltetési, fenntartási és hasznosítási feladatait átadja a Telki Önkormányzat fenntartásában lévő Kodolányi János Közösségi Ház és Könyvtár önkormányzati intézmény részére, a jelen megállapodásban részletezettek szerint.

Telki Önkormányzat Képviselő Testülete …. / 2020. ( VIII.31.) önkormányzati határozatával módosította a Kodolányi János Közösségi Ház és Könyvtár alapító okiratát, amely rendelkezik a sportlétesítmények üzemeltetéséről.

**I. Megállapodás tárgya**

1. Önkormányzat az Üzemeltető részére üzemeltetésre átadja helyi sport- és kulturális feladatok ellátásának céljára a preambulumban felsorolt sportlétesítményeket 2020……….. napjától határozatlan időtartamra a jelen megállapodásban részletezettek szerint.

2. A jelen megállapodás szerinti üzemeltetés a tornaterem és a sportcsarnok vonatkozásában magába foglalja a hozzájuk kapcsolódó öltözők, kiszolgáló helyiségek, szertárak, továbbá az ott található, az Önkormányzat tulajdonában lévő sporteszközök használatát.

**II. A sportlétesítmények üzemeltetésének feltételei, felek jogai és kötelezettségei**

1. Felek rögzítik, hogy az Érdi Tankerület, az Önkormányzattal kötött megállapodás alapján a sportlétesítményeket kizárólag tanítási időben, előre egyeztetett időbeosztás szerint, ellentételezés nélkül, iskolai testnevelés órák tartására használhatja. Üzemeltető jelen szerződés aláírásával kijelenti, hogy ezen megállapodást ismeri, az abban foglaltakat az üzemeltetés során vállalja betartani.

Felek rögzítik, hogy a sportcsarnok és a műfüves sportpálya használatára vonatkozóan az Önkormányzat és az MLSZ között megállapodás van hatályban. Üzemeltető jelen szerződés aláírásával kijelenti, hogy ezen megállapodást ismeri, az abban foglaltakat az üzemeltetés során vállalja betartani.

2. Üzemeltető az előző pontban meghatározott használatot, mint üzemeltető, az Érdi Tankerület és az MLSZ számára ellentételezés nélkül biztosítja. Egyebekben a létesítményeket szabadon használhatja, hasznosíthatja. Üzemeltető a jelen megállapodással üzemeltetésébe adott létesítményeket, vagy annak bármely részét az Önkormányzat Képviselő Testülete által meghatározott feltételekkel üzemeltetheti, harmadik személy részére bérbe vagy használatba adhatja.

Önkormányzat hozzájárul, hogy a működőképesség megtartása, valamint a sportlétesítmények Üzemeltetőt terhelő üzemeltetési költségeinek biztosítása érdekében Üzemeltető bevételekhez juttató vállalkozói tevékenységet folytasson (pl. reklámszerződések, bérbeadás, belépődíjas rendezvények tartása stb.), feltéve, hogy az nem akadályozza az ingatlan funkciójának megtartását, és az alapfeladatok ellátását, azonban a megkötött szerződések időtartamának a jelen szerződés időtartamához kell igazodniuk.

3. Üzemeltető köteles

- a sportlétesítmények üzemeltetési tervét az üzleti terv részeként Önkormányzatnak bemutatni;

- elkészíteni ill. naprakészen tartani a sportlétesítmények üzemeltetésére vonatkozó szabályzatokat (házirend, tűz-, munkavédelmi és egyéb szabályzatok);

- elvégeztetni a jogszabályban előírt biztonságtechnikai felülvizsgálatokat, ellenőrzéseket, melynek költségei az Üzemeltetőt terhelik.

4. Üzemeltető az üzemeltetésből befolyt jövedelemmel maga gazdálkodik. A létesítmények közüzemi, valamint a működtetés, üzemeltetés körében felmerülő költségei, ingóság és felelősségbiztosítás, munka-, tűz és környezetvédelmi, valamint a köztisztasági feladatok ellátásának költségei Üzemeltetőt terhelik.

Üzemeltető köteles a közmű szolgáltatóknál a mérőórákat jelen szerződés aláírásától számított 8 napon belül nevére íratni, valamint a sportlétesítmények üzemeltetéséhez szükséges közüzemi szerződéseket saját nevére megkötni. Üzemeltető vállalja, hogy ezen közüzemi szerződések szerint a közüzemi szolgáltatók részére a szolgáltatási díjat (víz, csatorna, gáz, elektromos energia, fűtés, hulladékszállítási szerződések), valamint a telefon-, kábel- és internethasználat díjait esedékességig megfizeti.

A létesítmények általános karbantartásának, felújításának, értéknövelő beruházásainak költségei Önkormányzatot terhelik.

5. Az ingatlanok üzemeltetése során az Üzemeltető a tőle elvárható gondossággal köteles eljárni. Ennek keretében köteles az általa üzemeltetett ingatlanok fenntartásával, állagmegóvásával, üzemeltetésével kapcsolatos munkálatok szükségességét időben jelezni az Önkormányzat felé.

Üzemeltető tudomásul veszi, hogy az Önkormányzat hozzájárulása nélkül az ingatlanokon olyan munkálatokat nem végezhet, mely az ingatlanok állapotát, szerkezetét veszélyeztetik.

6. A létesítmények használatának rendeltetésszerűnek kell lennie, melynek során Üzemeltető a jó gazda gondosságával köteles eljárni. Üzemeltető vállalja, hogy a létesítményeket rendeltetésüknek megfelelően, a vonatkozó jogszabályok és az intézmények házirendjének betartásával és betartatásával használja és hasznosítja. A használó felel mindazokért az igazolt károkért, melyeket a létesítmény, ideértve a benne lévő sporteszközöket is, nem rendeltetésszerű használatával okoz, továbbá a használó köteles saját költségén elvégezni, vagy elvégeztetni azokat a javítási munkálatokat, amelyek a használó fenti tevékenységére vezethetők vissza. A károkért a használó a Polgári Törvénykönyv kártérítési szabályai szerint felel. Használó nem felel azokért a károkért, amelyek nem az ő, vagy az ő érdekkörébe tartozó személyek felróható magatartására vezethetők vissza.

**III. Jelen megállapodás időtartama és megszűnése**

1. Felek jelen megállapodást annak aláírásától számítottan, határozatlan időtartamra kötik. A sportlétesítményeket az Önkormányzat 2020……-án adja Üzemeltető birtokába, átadás-átvételi jegyzőkönyv ellenében.

2. Jelen megállapodás megszűnik:

- ha valamely sportlétesítmény elpusztul, vagy egyébként megsemmisül;

- Önkormányzat, mint Üzemeltető fenntartója, egyoldalúan dönt a megszűntetéséről.

3. A jelen szerződés bármilyen okból történő megszűnése esetén Üzemeltető köteles a létesítményeket haladéktalanul, rendeltetésszerű, használatra alkalmas állapotban kitakarítva, kifestve, legalább a melléklet szerinti berendezési és felszerelési tárgyakkal, vagy azok helyébe lépő, legalább hasonló állapotú, funkciójú, esztétikájú és teljesítményű berendezési és felszerelési tárgyakkal együtt az Önkormányzat birtokába adni.

**IV. Vegyes és záró rendelkezések**

1. A Felek megállapodnak továbbá abban, hogy a jelen szerződés hatályban léte alatt együttműködni kötelesek, azaz kötelesek haladéktalanul a másik szerződő Féllel közölni minden olyan adatot, információt, mely lehetővé teszi a másik Fél szerződésszerű teljesítését.

2 Felek a jelen szerződést, annak hatálya alatt bármikor, közös megegyezés útján, írásban módosíthatják.

3. A közpénzek felhasználásáról, a köztulajdon használatának nyilvánosságáról, átláthatóbbá tételével és ellenőrzésének bővítésével összefüggő kérdésekről szóló 2003. évi XXIV. törvény alapján a Kodolányi Közösségi Ház és Könyvtár kifejezett hozzájárulását adja ahhoz, hogy Telki Község Önkormányzata nyilvánosságra hozza a jelen szerződésbe foglalt adatokat (név, székhely, adószám, a szerződés tárgya és értéke).

4. A jelen szerződésben nem szabályozott kérdésekben a Polgári Törvénykönyv rendelkezései az irányadók.

Jelen szerződést a Felek előzetes elolvasás, értelmezés és egyeztetés után – mint akaratukkal mindenben egyezőt – írták alá.

Telki, ………………………………….

|  |  |
| --- | --- |
| -----------------------------------------------  Kodolányi János Közösség Ház és Könyvtár  képviseli: Berényi Ildikó | ------------------------------------------------  Telki Község Önkormányzata  képviseli: Deltai Károly polgármester |